Document ID: 32013R0635

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 635/2013 ΤΗΣ ΕΠΙΤΡΟΠΉΣ
της 25ης Απριλίου 2013
για τη συμπλήρωση του κανονισμού (ΕΚ) αριθ. 73/2009 του Συμβουλίου σχετικά με τη βάση υπολογισμού των μειώσεων που εφαρμόζονται στους γεωργούς από τα κράτη μέλη λόγω των προσαρμογών των ενισχύσεων το 2013 και της δημοσιονομικής πειθαρχίας για το ημερολογιακό έτος 2013
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 11α,
Εκτιμώντας τα ακόλουθα:
(1)
Το άρθρο 10α του κανονισμού (ΕΚ) αριθ. 73/2009, το οποίο εφαρμόζεται από την 1η Ιανουαρίου 2013, προβλέπει την προσαρμογή των άμεσων ενισχύσεων όσον αφορά το 2013. Το άρθρο 11 του εν λόγω κανονισμού προβλέπει προσαρμογή για λόγους δημοσιονομικής πειθαρχίας. Θα πρέπει να προβλεφθούν διατάξεις με τις οποίες θα διασφαλίζεται η βέλτιστη εφαρμογή των εν λόγω προσαρμογών το 2013.
(2)
Για λόγους διαφάνειας και προβλεψιμότητας, η μέθοδος υπολογισμού των δύο προσαρμογών η οποία χρησιμοποιήθηκε για τον υπολογισμό των ποσών των ενισχύσεων που θα καταβληθούν στους γεωργούς για το οικονομικό έτος 2013 θα πρέπει είναι η ίδια με τη μέθοδο υπολογισμού της μείωσης λόγω της διαφοροποίησης σύμφωνα με τα άρθρα 7 και 10 του κανονισμού (ΕΚ) αριθ. 73/2009 και τη δημοσιονομική πειθαρχία σύμφωνα με το άρθρο 11 του ίδιου κανονισμού, όπως προβλέπεται στο άρθρο 79 παράγραφος 1 του κανονισμού (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που παρέχεται για τον αμπελοοινικό τομέα (2).
(3)
Δεδομένου ότι ο παρών κανονισμός εφαρμόζεται στις αιτήσεις ενισχύσεων που υποβάλλονται για το 2013, θα πρέπει να τεθεί σε ισχύ την επομένη της δημοσίευσής του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι μειώσεις λόγω της προσαρμογής των άμεσων ενισχύσεων το 2013 που προβλέπεται στο άρθρο 10α του κανονισμού (ΕΚ) αριθ. 73/2009, καθώς και οι μειώσεις λόγω της δημοσιονομικής πειθαρχίας που προβλέπεται στο άρθρο 11 του εν λόγω κανονισμού για το ημερολογιακό έτος 2013 επιβάλλονται στο άθροισμα ενισχύσεων από τα διάφορα καθεστώτα στήριξης που απαριθμούνται στο παράρτημα I του κανονισμού (ΕΚ) αριθ. 73/2009 τις οποίες δικαιούται κάθε γεωργός μετά την εφαρμογή του άρθρου 78 του κανονισμού (ΕΚ) αριθ. 1122/2009.
Οι εν λόγω μειώσεις επιβάλλονται πριν από εκείνες που προβλέπονται στο άρθρο 79 παράγραφος 2 του κανονισμού (ΕΚ) αριθ. 1122/2009.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται στις αιτήσεις ενίσχυσης για το έτος 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Απριλίου 2013.

Labels: 2
6